Vermiste bejaarde dood gevindArgieffoto: SAPD ŉ 79-jarige vrou wat verlede Saterdag spoorloos verdwyn het, se liggaam is gevind. Kapt. Jackson Manatha, polisiewoordvoerder, het Maandag gesê die liggaam van Sara Nothusile Sifumba is oor die naweek in ŉ rivier in die Ngqamakhwe-gebied, noordwes van Butterworth in die Oos-Kaap, gevind. Sifumba het op 18 Augustus vermis geraak toe sy ŉ tradisionele seremonie in die Mntla-nedersetting van Kotana Village bygewoon het. “Teen 20:00 daardie aand is die mense wat die seremonie bygewoon het terug na hul onderskeie huise geneem, maar Sifumba het nooit by haar huis opgedaag nie.” Haar familie het haar as vermis by die polisie aangemeld en ŉ soektog na haar is van stapel gestuur. Dit is nog nie bekend hoe Sifumba dood is nie en ŉ nadoodse ondersoek sal gedoen word om die oorsaak van haar dood te bepaal. Die polisie ondersoek die omstandighede rakende haar dood.